એક સમયે મ્યુનિસિપલ કોર્પોરેશન સંચાલિત વી.એસ. હોસ્પિટલની ગુજરાત બહારનાં રાજ્યોમાં પણ ભારે પ્રતિષ્ઠા હતી. છેક રાજસ્થાન અને મધ્યપ્રદેશથી ગરીબ દર્દીઓ સારવાર માટે વી.એસ. હોસ્પિટલ આવતા હતા પરંતુ છેલ્લા એક દાયકાથી વી.એસ. હોસ્પિટલ રાજકારણીઓનો અડ્ડો બન્યું છે. કોર્પોરેશનની ઉપેક્ષાના કારણે વી.એસ. હોસ્પિટલની કામગીરી રામભરોસે ચાલી રહી છે. બહુ ગાજેલા ટ્રોમા સેન્ટરના ઇમર્જન્સી વોર્ડના જેન્ટસ ટોઇલેટની ગંદકીથી સત્તાવાળાઓ સામે સૂગ ચડે છે. સ્થાનિક કાર્યકર હનીફ સોડાવાલા કહે છે, “આ ટોઇલેટમાં પગ મૂકવાથી સાજો સમો માણસ બીમાર પડી જાય એટલી હદે અસ્વચ્છતા છે. પરંતુ તંત્ર સુસ્ત છે.” અત્રે ઉલ્લેખનીય છે કે વર્ષે દહાડે મ્યુનિસિપલ તિજોરીમાંથી કરોડો રૂપિયાનું બજેટ વી.એસ. હોસ્પિટલના વહીવટ માટે ફાળવાય છે. ખુદ શહેરના મેયર પોતાના મેયરના હોદાની રૂએ વી.એસ. હોસ્પિટલ મેનેજમેન્ટ બોર્ડના ચેરમેન છે તેમ છતાં લાંબા સમયથી વી.એસ. હોસ્પિટલમાં જોરની બોલબાલા છે.